CELEX: C2006/131/84
Language: el
Date: 2006-06-03 00:00:00
Title: Υπόθεση T-104/06: Προσφυγή της  3ης Απριλίου 2006  — SPM κατά Επιτροπής

3.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 131/45
            
         Προσφυγή της 3ης Απριλίου 2006 — SPM κατά Επιτροπής
   (Υπόθεση T-104/06)
   (2006/C 131/84)
   Γλώσσα διαδικασίας: η γαλλική
   Διάδικοι
   
      Προσφεύγουσα: Société des plantations de Mbanga (S. P. M.) (Douala, Καμερούν) [εκπρόσωπος: B.-L. Doré, avocat]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κηρύξει την προσφυγή της παραδεκτή·
            
         
               —
            
            
               να ακυρώσει τον κανονισμό (ΕΚ) 219/2006 της Επιτροπής, της 8ης Φεβρουαρίου 2006, σχετικά με το άνοιγμα και τον τρόπο διαχειρίσεως της δασμολογικής ποσοστώσεως για την εισαγωγή μπανανών του κωδικού ΣΟ 0803 00 19 καταγωγής των χωρών ΑΚΕ για την περίοδο από 1ης Μαρτίου έως 31 Δεκεμβρίου 2006·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Στο πλαίσιο των τροποποιήσεων του ειδικού καθεστώτος των ποσοστώσεων για το εμπόριο με τις τρίτες χώρες, τροποποιήσεων που αποτελούν μέρος των μέτρων οργανώσεως των αγορών στον τομέα της μπανάνας, ο από 29 Νοεμβρίου 2005 κανονισμός (ΕΚ) 1964/2005 του Συμβουλίου της Ευρωπαϊκής Ενώσεως (1) ανέθεσε στην Επιτροπή την εξουσία να θεσπίσει τα αναγκαία μέτρα για την εφαρμογή του κανονισμού αυτού, καθώς και τα μεταβατικά μέτρα όσον αφορά τη διαχείριση της δασμολογικής ποσοστώσεως για τις μπανάνες καταγωγής των χωρών ΑΚΕ. Στο πλαίσιο αυτό, η Επιτροπή με τον κανονισμό (ΕΚ) 2015/2005 της 9ης Δεκεμβρίου 2005 (2) διατήρησε κατά τον Ιανουάριο και τον Φεβρουάριο του 2006 το καθεστώς χορηγήσεως πιστοποιητικών εισαγωγής βάσει ιστορικών αναφορών (3). Δεδομένου ότι ο κανονισμός αυτός ήταν εξ ορισμού μεταβατικός, η Επιτροπή εξέδωσε στις 8 Φεβρουαρίου 2006 τον κανονισμό 219/2006 σχετικά με το άνοιγμα και τον τρόπο διαχειρίσεως της δασμολογικής ποσοστώσεως για την εισαγωγή μπανανών του κωδικού ΣΟ 0803 00 19 καταγωγής των χωρών ΑΚΕ για την περίοδο από 1ης Μαρτίου έως 31 Δεκεμβρίου 2006 (4). Με τον κανονισμό αυτόν, η Επιτροπή καθόρισε μια μέθοδο διαχειρίσεως της δασμολογικής ποσοστώσεως προβλέπουσα τη χρησιμοποίηση της ποσοστώσεως κατά τη χρονολογική σειρά της αποδοχής των δηλώσεων θέσεως σε ελεύθερη κυκλοφορία (μέθοδος που αποκαλείται «εξυπηρέτηση κατά σειρά προτεραιότητας») και κράτησε, ως μεταβατικό μέτρο, ένα μέρος της δασμολογικής ποσοστώσεως υπέρ των εμπορευομένων που είχαν εφοδιάσει την Κοινότητα με μπανάνες ΑΚΕ στο πλαίσιο του προϊσχύοντος καθεστώτος εισαγωγών. Ο κανονισμός αυτός αποτελεί το αντικείμενο του ακυρωτικού αιτήματος της παρούσας προσφυγής.
   Στο πλαίσιο της παρούσας προσφυγής, η προσφεύγουσα ισχυρίζεται ότι ο προσβαλλόμενος κανονισμός περιέχει διάφορες παρανομίες καθόσον, κατ' αυτήν, από τις διατάξεις του προκύπτει ότι ναι μεν η διαχείριση του 60 % της δασμολογικής ποσοστώσεως γίνεται σύμφωνα με τη νέα μέθοδο, πλην όμως η διαχείριση του 40 % εξακολουθεί να γίνεται με τη χορήγηση πιστοποιητικών βάσει ιστορικών αναφορών. Προς στήριξη της προσφυγής της, η προσφεύγουσα προβάλλει τους λόγους ακυρώσεως και τα επιχειρήματα που προβάλλει με την προσφυγή της στην υπόθεση T-447/05 (5).
   
      (1)  Κανονισμός σχετικά με τους δασμούς για τις μπανάνες (ΕΕ L 316, σ. 1).
   
      (2)  Κανονισμός σχετικά με τις εισαγωγές μπανανών καταγωγής των χωρών ΑΚΕ, στο πλαίσιο της δασμολογικής ποσοστώσεως που ανοίγεται βάσει του κανονισμού (ΕΚ). 1964/2005 του Συμβουλίου, σχετικά με το ύψος των δασμών για τις μπανάνες κατά τους μήνες Ιανουάριο και Φεβρουάριο 2006 (ΕΕ L 324, σ. 5).
   
      (3)  Η προσφεύγουσα ζητεί την ακύρωση του κανονισμού αυτού στην υπόθεση T-447/05.
   
      (4)  ΕΕ L 38, σ. 22.
   
      (5)  Βλ. την ανακοίνωση στην ΕΕ 2006, C 74, σ. 24.